AARHUS: Skal Botanisk Have fredes? Eller rækker det med en bevarende lokalplan.

Det er et spørgsmål, som Danmarks Naturfredningsforening og Aarhus Byråd er lodret uenige om.

Det er også et spørgsmål, der snart får en afklaring.

Naturfredningsforeningen rejste fredningssag i 2015, og samme år afgjorde Fredningsnævnet for Midtjylland, at parken, hvis historie strækker sig tilbage til 1873, skal fredes.

Men den idé er Aarhus Byråd slet ikke med på.

Byrådet ankede fredningsnævnets afgørelse til Natur- og Miljøklagenævnet, der siden har skiftet navn til Miljø- og Fødevareklagenævnet.

Nævnet er tæt på en afgørelse, og mandag 23. oktober drager det til Aarhus for at besigtige Botanisk Have.

Efter besigtigelsen holder nævnet et offentligt møde om fredningssagen. Det foregår kl. 10.45 i lokale M1 i Studenterfondens Konferencecenter ved Stakladen.